ثورة إيڤايلو

ثورة إيڤايلو كانت وحدة من أهم الثورات الشعبية اللي عرفاتها بلغاريا فـ القرن 13، و بدات فـ عام 1277."De Michaele et Andronico Paleologis by George Pachymeres" in GIBI, vol. X, Bulgarian Academy of Sciences, Sofia, p. 172 هاد الثورة تزعمها راجل بسيط من عامة الشعب سميتو إيڤايلو، و كان من الفلاحين. ف داك الوقت، كانت بلغاريا كتمر من ظروف صعيبة: المجاعة، الفساد، و هجمات التاتار من الشمال، و الملك كونستانتين تيخ ماكانش قادر يحمي البلاد ولا يوفّر الأمن للشعب.

بسباب هاد الأزمات، إيڤايلو قدر يجمع عدد كبير من الفلاحين و البسطاء، و دارو تمرد ضد الحكم الملكي. الغريب ف الأمر هو بلي هاد الراجل البسيط قدّر يربح بزاف ديال المعارك ضد جيش الملك و حتى ضد التاتار، و ولا معروف وسط الشعب. فـ عام 1278، ولى ڭاع ملك بلغاريا بعدما تزوج هجالة (أرملة) الملك السابق ماريا پالايلوجينا كانطاكوزيني، و دار حكومة شعبية ل فترة قصيرة.

لكن السلطة القديمة ماعجبهاش الحال، و بدات كتآمر عليه ب مساعدة الإمبراطورية البيزنطية، اللي كانت باغية تتحكم ف بلغاريا. و مع مرور الوقت، و بسباب الخيانة و الإنقسامات الداخلية، إيڤايلو ضعاف و فقد الدعم ديال بعض الناس، و هرب عند المنݣول يطلب المساعدة. كاينين روايات كتقول بلي تقتل تما، لكن مصيرو الحقيقي بقى مجهول. و وخا الثورة ما نجحاتش على المدى البعيد، بقات فـ الذاكرة ديال البلغار كمثال حي على الشجاعة ديال الشعب البسيط، و كـ رمز ديال مقاومة الفساد و الطغيان. إيڤايلو اليوم كيتعتابر بطل شعبي فـ تاريخ بلغاريا، و حكايتو ما زال كيتعلموها الناس على بلي ثورة نابعة من الشعب الحقيقي.

من غير المعارك اللي دارها إيڤايلو ضد الملك و التاتار، كانت عندو رؤية مختالفة على الحكم. كان باغي يحكم البلاد ب السمية ديال الشعب، و يدافع على الفقرا و الناس المظلومين، و هاد الشي خلاه ياخذ دعم كبير من عامة الناس. ف هاد الوقت، كانت فكرة بلي فلاح بسيط يولي ملك بحال شي حاجة مستحيلة، ولكن إيڤايلو قلب الموازين، و ولا رمز ديال التغيير.

الإمبراطورية البيزنطية ماكانتش فرحانة ب داكشي اللي وقع ف بلغاريا، حيث كانت باغية تحافظ على النفوذ ديالها ف المنطقة. و ب التالي، دعمات ملك آخر باش يحارب إيڤايلو و يطيحو. من بعد مواجهات طويلة و مؤامرات سياسية، قدرو خصوم إيڤايلو يرجعوه ل وضعية الهارب. توجه للمنݣول، اللي كانو واحد القوة عظمى ف داك الوقت، و طلب منهم الدعم باش يرجع للسلطة، لكن الوثائق التاريخية ما كاتعطيناش تفاصيل دقيقة على المصير النهائي ديالو. بعض المصادر كيقولو بلي تقتل، و بعضهم كيقولو بلي بقى منسي ف ديار المنݣول.

اليوم، المؤرخين كيشوفو بلي ثورة إيڤايلو كانت من أوائل المحاولات ديال الديمقراطية الشعبية فـ أوروپا الشرقية، و تحقيق العدالة الإجتماعية و حقوق الفقرا، وخا ماكاينش دليل بلي إيڤايلو هضر نيت على هاد لمفاهيم. القصة ديالو كاتعطي إلهام بلي التغيير يمكن يجي حتى من أبسط الناس، إيلا كانو شجعان و عندهم دعم شعبي.

 مصادر 

 مزاود 
 John V.A. Fine – The Late Medieval Balkans: A Critical Survey from the Late Twelfth Century to the Ottoman Conquest, University of Michigan Press, 1994.
 Dimitri Obolensky – The Byzantine Commonwealth: Eastern Europe, 500–1453, Praeger Publishers, 1971.
 Treadgold, Warren – A History of the Byzantine State and Society, Stanford University Press, 1997.

تصنيف:بلغاريا

تصنيف:لقرن 13 ف بلغاريا

تصنيف:1277 ف ؤروپا

تصنيف:1278 ف ؤروپا

تصنيف:1279 ف ؤروپا

تصنيف:1280 ف ؤروپا